Imtella' April 28, 2021 - Aġġornata 29 Ta' April, 2021 10:02am Rapport: Tony Dimech Biex issir il-manutenzjoni, fosthom tikħil u tibjid fuq barra ta' bini għoli, il-pont jista' jintuża biss jekk b'ebda mod ma tista' tinstab soluzzjoni oħra biex isir ix-xogħol. Jekk ikun deċiż li jintuza l-pont, iridu jkunu osservati b'mod rigoruż ċerti regolamenti speċifiċi. Il-Kap Eżekuttiv tal-Awtorità għas-Saħħa u s-Sigurtà, Dr Mark Gauci, sostna lir-regolamenti huma fis-seħħ biex ikunu salvati l-ħajjiet u r-responsabbiltà taqa' fuq is-sid. Fil-ġurnata dedikata lis-Saħħa u s-Sigurtà fuq il-Post tax-Xogħol, l-Awtorità qalet li jeħtieġ sforz kollettiv minn dawk kollha involuti biex is-saħħa tal-ħaddiema tkun assigurata. Il-possibiltà li l-ħaddiema jużaw il-pont biex ikaħħlu u jbajdu faċċati u appoġġi ta' bini għoli mhux irrakkomandat li jintuża minħabba l-periklu li wieħed jindarab jew sfortunatament jitlef ħajtu. Dr Mark Gauci, spjega ma' TVM li l-pont għandu jkun l-aħħar ħaġa li jitqies għax-xogħol li għandu jsir. "L-OHSA dejjem tinsisti li jista' jintuża biss f'dawk is-sitwazzjonijiet kollha fejn ma hemmx mezzi aktar siguri li jistgħu jintużaw, fosthom li jkun hemm l-armar, scaffolding, fosthom li jintużaw suspended platforms jew gaġeġ li jistgħu jittellgħu u jitniżżlu b'modi siguri," qal Dr Gauci. Dr Gauci qal li anke jekk tkun residenza privata, wieħed għandu jqabbad project supervisor ħalli jqis il-possibiltajiet kollha qabel jasal għall-konklużjoni li jista' jintuża l-pont biss biex isir ix-xogħol. Spjega li għandhom ikunu assigurati diversi miżuri. "Min jużah ikun jaf x'qed jagħmel, imħarreġ ta' kif jarma l-pont, il-limitazzjonijiet li għandu, kemm għandu jpoġġi piż fuq il-pont, kemm jista' jkun hemm ħaddiema, u huwa obbligat li jiċċekkja l-partijiet kollha, inkluż il-ħbula, it-twavel, eċċetra." Il-Kap Eżekuttiv tal-OHSA qal li min jitla' fuq il-pont għandu jara li jkun protett sew ħalli jkunu evitati inċidenti. "Min qed jużah irid bilfors juża harness li jkun marbut adegwatament man-naħa ta' fuq fejn ikun qed isir ix-xogħol… marbut sew u li jippermetti li l-ħaddiem ikun jista' jitla' mal-moviment tal-pont biex anke jekk fil-każ jinqala' xi ħaġa dan il-harness se jkun qed isalva l-ħajja ta' dak il-ħaddiem." Minkejja li l-OHSA tagħmel mal-5,000 spezzjoni fis-sena, jibqa' l-fatt li hija ma tistax tkun kullimkien, għalhekk appellat biex jinġibed ħabel wieħed minn dawk kollha li jaħdmu fis-settur ħalli l-ebda ħaddiem ma jkun fil-periklu li jimrad, iweġġa' serjament jew sfortunatament jitlef ħajtu, speċjalment meta x-xogħol irid isir f'sitwazzjonijiet perikolużi, fosthom bl-użu tal-pont fil-qasam tal-kostruzzjoni.